**Οδύσσεια Φύλλο Εργασίας**

**ραψωδία α *174 - 232***

***Η Αθηνά συζητά με τον Τηλέμαχο.***

☞στίχ.189-194: Βλέπουμε ότι μόνο αφού τελείωσε το τραπέζι, ο Τηλέμαχος κάνει ερωτήσεις στην Αθηνά-Μέντη: ποιος είναι; από πού; πώς ήρθε στην Ιθάκη; έρχεται πρώτη φορά ή είναι παλιός γνώριμος;

⮚Στοιχεία Πολιτισμού

☞στίχ.203: «γυρεύω ν’ανταλλάξω σίδηρο γυαλιστερό με χαλκό»

α) Η Αθηνά-Μέντης παρουσιάζεται σαν έμπορος που ανταλλάσσει μέταλλα. Στην ομηρική εποχή δεν είχαν ακόμη εφευρεθεί τα νομίσματα και το εμπόριο γινόταν με ανταλλαγή προϊόντων. Ήταν το γνωστό ως ανταλλακτικό εμπόριο, ένας βασικός οικονομικός θεσμός της προνομισματικής εποχής.

β) Εδώ αναφέρεται ο σίδηρος. Όμως, η χρήση του σιδήρου θεωρείται εξαιρετικά αμφίβολη την εποχή του τρωικού πολέμου. Το πιθανότερο είναι ότι ο Όμηρος μεταφέρει ένα στοιχείο πολιτισμού της δικής του εποχής σε προγενέστερους χρόνους (αναχρονισμός)

**✓Αναχρονισμός**: η μεταφορά ενός στοιχείου πολιτισμού της εποχής του συγγραφέα σε προγενέστερους χρόνους. Ο Όμηρος αφηγείται γεγονότα που συνέβησαν στη μυκηναϊκή εποχή (το 12οαι. π. Χ.), ενώ ο ίδιος ζει και συνθέτει τα έπη του στα τέλη της γεωμετρικής εποχής (8οςαι. π. Χ.). Γι' αυτό πολλές φορές παρουσιάζει τους ήρωες

**α)**να χρησιμοποιούν υλικά που δεν ήταν γνωστά τότε (το 12οαι. π. Χ.), όπως το σίδηρο, ή

**β)** να σκέφτονται με τρόπο που ταιριάζει περισσότερο στη νοοτροπία της εποχής του Ομήρου.

☞στίχ.224: μάντης: Οι μάντεις ήταν μια ξεχωριστή ομάδα επαγγελματιών που είχαν το χάρισμα να προμαντεύουν τα μέλλοντα. Γνώριζαν τη θέληση των θεών είτε γιατί τους την αποκάλυπταν άμεσα οι θεοί είτε γιατί μπορούσαν να ερμηνεύσουν θεϊκά σημάδια. Ένα τέτοιο σημάδι ήταν και το πέταγμα των πουλιών (οιωνοσκοπία → οιωνός(πουλί)+σκοπώ(παρατηρώ)). Άλλα είδη μαντικής ήταν η σπλαγχνομαντεία, η πυρομαντεία, κ.ά.

⮚Ιδεολογικά στοιχεία

☞Στιχ.207 – 211: Το ιδανικό της φιλίας που είναι ιερή και από τους πιο σημαντικούς θεσμούς στην ομηρική κοινωνία αλλά μέχρι και σήμερα.

 ☞στίχ.228: ανθρωποκεντρικός χαρακτήρας Οδύσσειας: οι Θεοί ήδη έχουν αποφασίσει ότι θα επιτρέψουν την επιστροφή του Οδυσσέα. Το αν θα γίνει όμως πράγματι, εξαρτάται από τον ίδιο τον Οδυσσέα.

⮚Αφηγηματικές Τεχνικές

**✓Επιβράδυνση:** είναι η τεχνική παρεμβολής διηγήσεων σε κρίσιμες στιγμές, έτσι ώστε ο ποιητής να αποσπά την προσοχή του ακροατή από το κύριο θέμα. Οι επιβραδύνσεις στα έπη είναι πάρα πολλές. Δίνουν άνεση και εκτόνωση στη φορτισμένη ατμόσφαιρα. Επίσης, ήταν και ευχάριστες γιατί έδιναν πληροφορίες για σημαντικά πρόσωπα.

☞•στίχ.208-211: η διεξοδική αναφορά στη ζωή του γερο-Λαέρτη αποτελεί επιβράδυνση.

**✓Ειρωνεία (ή επική ειρωνεία) :** πρόκειται για μια τεχνική που έχει σχέση με την εξέλιξη της δράσης. Ειρωνεία έχουμε όταν τα πρόσωπα - πρωταγωνιστές του έπους ΑΓΝΟΟΥΝ ΤΗΝ ΑΛΗΘΕΙΑ (πλάνη), ενώ οι θεατές ή ακροατές ή αναγνώστες τη γνωρίζουν. Αποτέλεσμα αυτής της τεχνικής είναι να αυξάνει η αγωνία μας για το πώς ο ήρωας θα ανακαλύψει την αλήθεια. Για παράδειγμα, ειρωνεία έχουμε στους στίχους 179 - 180 της α ραψωδίας :

«ενός που τα λευκά του οστά, κάπου αφημένα στη στεριά,

τα σάπισε η νεροποντή, ή και το κύμα τα παρασύρει του πελάγου.»

Ο Τηλέμαχος φυσικά αγνοεί ότι ο πατέρας του είναι ζωντανός. Εμείς όμως το ξέρουμε, γιατί στους προηγούμενους στίχους η Μούσα μας αφηγήθηκε τη συνέλευση των θεών στον Όλυμπο, όπου συζητήθηκε το θέμα του νόστου του Οδυσσέα.

⮚Χαρακτηρισμός προσώπων

**• Τηλέμαχος:** Έχει ευγένεια και συστολή. Δε μιλάει βαριά και προσβλητικά για τους μνηστήρες αλλά συγκρατημένα. Είναι απαισιόδοξος για την τύχη του πατέρα του.

**• Αθηνά-Μέντης:** Φέρει δύο προσωπικότητες: από τη μια είναι ο τολμηρός ηγέτης-έμπορος, από την άλλη η πανέξυπνη θεά που αφήνει να διαρρέουν οι πληροφορίες με μέτρο. Δημιουργεί κλίμα εμπιστοσύνης και φιλίας.